**NÁVŠTEVA -** Alexander Císar

Stretla myška druhú myš,

navštívila hneď jej skrýš.

Úctivo jej myška vraví,

že jej niečo pod zub spraví.

Priniesla syr, chutný, veľký

počítali na ňom dierky.

- Tu je jedna a tu tiež,

poriadny kus dostaneš.

Odišla myš, pre nôž iba,

zdá sa, že to bola chyba.

Keď si k stolu opäť sadla,

zo stoličky skoro spadla.

Pozrela hneď na návštevu,

zakričala plná hnevu:

- Ach, ty stvora jedna biedna,

prečo si mi môj syr zjedla?

Tvárila sa tá myš milo,

pár slov riekla previnilo:

- Nezjedla som tvoj syr celý,

nechala som ti predsa diery!